खडकप्रसाद गौचन मेमोरियल क्रिकेटको उपाधि धनगढीलाई
रुपन्देहीमा सम्पन्न छैटौं खडकप्रसाद गौचन मेमोरियल यु-१९ क्रिकेट प्रतियोगिताको उपाधि धनगढी क्रिकेट एकेडेमीले जितेको छ । स्टार क्रिकेट एकेडेमीको आयोजनामा मंगलबार एक्ट्राटेक क्रिकेट मैदानमा भएको फाइनल प्रतिस्पर्धामा सिइसी पल्सर काठमाडौंलाई १२ रनले पछि पार्दै धनगढीले उपाधि जितेको हो । 
तिलोत्तमा — रुपन्देहीमा सम्पन्न छैटौं खडकप्रसाद गौचन मेमोरियल यु-१९ क्रिकेट प्रतियोगिताको उपाधि धनगढी क्रिकेट एकेडेमीले जितेको छ । स्टार क्रिकेट एकेडेमीको आयोजनामा मंगलबार एक्ट्राटेक क्रिकेट मैदानमा भएको फाइनल प्रतिस्पर्धामा सिइसी पल्सर काठमाडौंलाई १२ रनले पछि पार्दै धनगढीले उपाधि जितेको हो । टस जितेर ब्याटिङ गरेको धनगढीले ३२.५ ओभरमा अलआउट भएर १५० रन बनाउन सफल भयो । उसका लागि अशोक धामीले अर्धशतक पारि खेले भने सुवाष सिंहले २५ रन बनाए । बलिङमा सिइसी काठमाडौंका दयानन्द मण्डलले ३, करन घर्ती मगर र स्मित बुढाले २/२ विकेट लिए ।१५१ रनको लक्ष्य पछ्याउँदै मैदान प्रवेश गरेको सिइसीका खेलाडी ३५ ओभरमा १३८ रनमै सीमित भए । १३८ सिइसीका लागि सुमित सिंह बुढाले ४१, र स्मित बुढाले ४० रनको योगदान दिए । अन्य खेलाडीले दोहोरो अंक जोड्न सकेनन । बलिङमा धनगढीबाट निसान रेग्मीले ४ र सौर्य श्रेष्ठले २ विकेट लिए ।फाइनल प्रतिस्पर्धामा धनगढीका निसान रेग्मी प्लेयर अफ द म्याच बने । प्रतियोगितामा धनगढीले ५० हजार रुपैयाँसहित ट्रफी, मेडल र प्रमाणपत्र प्राप्त गरेको छ भने द्वितीय भएको सिइसीले २५ हजार नगद पुरस्कार पाएको छ । प्रतियोगितामा सिइसीका समीर बिष्ट प्लेयर अफ द सिरिज बन्दै पुरस्कृत भए ।सिइसीका अर्का खेलाडी दयानन्द मण्डलले बेस्ट बलर अवार्ड प्राप्त गरे । त्यस्तै मदन भणडारी स्पोर्ट्स एकेडेमीका बिजय प्रजापतिले बेस्ट ब्याटरको उपाधि जिते । चैत १० गतेबाट सुरु भएको प्रतियोगितामा ८ टिम सहभागी भएका थिए । उक्त प्रतियोगिता पुर्व राष्ट्रिय खेलाडी शक्ति गौचनले आफ्ना बुवाको स्मृतिमा गर्दै आएका छन् । 